ddrg/super_eurlex huggingface dataset:
Virallinen lehti nro C 065 , 04/03/1996 s. 0169



B4-0142, 0151, 0155, 0165, 0178, 0221 ja 0234/96 Päätöslauselma Venetsian La Fenice -teatterin tuhonneesta tulipalosta Euroopan parlamentti, joka A. ottaa huomioon tulipalon, joka tuhosi La Fenice -teatterin Venetsiassa maanantaiyönä 29. tammikuuta 1996, B. katsoo, että La Fenice, joka otettiin käyttöön vuonna 1792, on toiminut kahden vuosisadan ajan parhaiden musiikkiesitysten näyttämönä, C. katsoo, että Venetsian oikeudelliset ja kunnalliset viranomaiset toteuttavat tutkimuksia tulipalon tarkan syyn määrittelemiseksi ja sen vahvistamiseksi, onko joku vastuussa tapahtumasta tai syyllistynyt laiminlyöntiin, D. katsoo, että Euroopan toimielimet eivät voi olla välinpitämättömiä tällaisen kulttuurisen katastrofin suhteen; Euroopan parlamentti, joka 1. Ilmaisee tyrmistyksensä yhden maailman merkittävimmän teatterin tuhoutumisen johdosta ja huolestuneisuutensa riittävien paloturvallisuusjärjestelyjen selkeästä puutteesta tällaisen eurooppalaisen kulttuurin symbolin suojelemiseksi; 2. Pyytää komissiota (yhteisymmärryksessä Italian hallituksen ja paikallisviranomaisten kanssa) tarjoamaan kaiken mahdollisen avun - välittömän symbolisen avun lisäksi - sen varmistamiseksi, että La Fenice voidaan rakentaa uudelleen nopeasti ja että se voi jälleen kerran täyttää sen paikan, joka sillä on ollut vuosisatoja; 3. Toivoo, että teatterin tuhoutuminen saa aikaan sen, että Italian asianomaiset viranomaiset ja itse asiassa kaikki unionin hallitukset tarkistavat monien muiden Euroopan kulttuurin kannalta merkityksellisten rakennusten ja paikkojen turvallisuusjärjestelyt; 4. Pyytää Italian viranomaisia ja Venetsian paikallisia viranomaisia varmistamaan, että La Fenice rakennetaan uudelleen mahdollisimman nopeasti tavalla, joka heijastaa sen arkkitehtonista perintöä, ja että teatterissa toteutettaviksi suunnitellut tapahtumat voidaan toteuttaa muualla, jotta tämän historiallisen teatterin kulttuurialoitteiden henki voidaan säilyttää; 5. Kehottaa puhemiestään välittämään tämän päätöslauselman komissiolle, neuvostolle, Italian hallitukselle ja Venetsian paikallisille viranomaisille.
Virallinen lehti nro C 287 , 30/10/1995 s. 0199



B4-1231, 1244, 1255, 1261 ja 1291/95 Päätöslauselma kahden lähetystyöntekijän sekä vapaaehtoisen työntekijän murhasta Burundissa Euroopan parlamentti, joka A. on kauhistunut xavierilaisten lähetystyöntekijöiden Isä Ottorino Maulen ja Isä Aldo Marchiolin sekä vapaaehtoisen maalikkotyöntekijän Catina Gubertin 30. syyskuuta 1995 Buyengeron lähetysasemalla Burundissa tapahtuneen barbaarisen murhan johdosta, B. murhat olivat harkittuja, kuten voidaan selkeästi todeta niiden yksityiskohdista ja olosuhteista, vaikka uhrit olivat puolustuskyvyttömiä lähetystyöntekijöitä, jotka olivat työskennelleet maassa yli 20 vuotta, C. on huolestunut pahenevasta väkivallan ja pelottelun ilmapiiristä, jonka ääriryhmät saavat aikaan ja joka kohdistuu erityisesti niihin, jotka ilmaisevat vastustuksensa rohkeasti ja antavat kansalle käytännöllistä humanitaarista apua, D. muistuttaa, että tämä vakava tapaus on sen väkivallan ilmapiirin aiheuttamaa, joka on vallinnut 21. lokakuuta 1993 tehdyn vallankaappauksen jälkeen, jonka yhteydessä ensimmäinen demokraattisesti valittu presidentti Melchior Ndadaye murhattiin ja joka on vaatinut useita viattomia uhreja, mukaan lukien useita paikallisen papiston jäseniä, eikä rikosten tekijöitä ole vielä tunnistettu, Euroopan parlamentti, joka 1. Tuomitsee jyrkästi nämä murhat ja ilmaisee osanottonsa uhrien perheille ja xavierilaiselle veljeskunnalle; 2. Pyytää Burundin hallitusta toteuttamaan välittömästi läpikotaisen tutkimuksen kahden italialaisen lähetyssaarnaajan sekä vapaaehtoisen maallikkotyöntekijän kuoleman johdosta; 3. Vahvistaa uudelleen täyden tukensa kaikille niille, jotka toimivat ympäri maailmaa kehitysyhteistyössä, riippumatta siitä, liittyykö heidän toimensa uskontoon vai ovatko he maallikkoja; 4. Pyytää neuvostoa varmistamaan, että sen pyrkimyksissä edistää väkivaltaa ehkäiseviä toimia kyseisellä alueella otetaan huomioon ennen kaikkea tarve suojella ja tukea asianmukaisella tavalla kaikkia niitä, jotka toimivat kansan kärsimysten lieventämiseksi humanitaarisen toiminnan alalla; 5. Pyytää Euroopan unionia ja kansainvälistä yhteisöä lisäämään yhteistyötä Burundin kanssa oikeusasioiden alalla ja täyttämään Bujumburan hallituksen jo jonkin aikaa sitten esittämät pyynnöt saada apua tuomareiden kouluttamiseksi ja suojelemiseksi sekä oikeusjärjestelmän toiminnan uudelleen aloittamisen varmistamiseksi; 6. Kehottaa jälleen neuvostoa ja komissiota panemaan viipymättä täytäntöön kaikki Burundia koskevat päätökset, jotka on jo hyväksytty, ja erityisesti Carcassonnen huippukokouksessa laaditun yleisen toimintasuunnitelman; 7. Kehottaa puhemiestään välittämään tämän päätöslauselman neuvostolle, komissiolle, Burundin hallitukselle, Yhdistyneiden kansakuntien pääsihteerille ja OAU:lle.
Virallinen lehti nro C 249 , 25/09/1995 s. 0159



B4-0949, 0970, 0993 ja 0996/95 Päätöslauselma kahdeksan Saharan mielenosoittajan oikeudenkäynnistä Marokossa Euroopan parlamentti, joka - ottaa huomioon Yhdistyneiden kansakuntien päätöslauselman kansanäänestyksen järjestämisestä Länsi-Saharan itsemääräämisoikeudesta, - ottaa huomioon turvallisuusneuvoston raportin vierailustaan Länsi-Saharaan, - ottaa huomioon 10. helmikuuta 1994 antamansa päätöslauselman ihmisoikeuksien loukkauksista Marokossa ja Länsi-Saharassa ((EYVL C 61, 28.2.1994, s. 177)) ja 16. maaliskuuta 1995 antamansa päätöslauselman Länsi- Saharasta ((EYVL C 89, 10.4.1995, s. 159)), A. ottaa huomioon, että Marokko on ratifioinut kansainväliset yleissopimuksen ihmisoikeuksista ja kidutusten vastaisista toimenpiteistä, B. on erityisen järkyttynyt siitä, että sotilastuomioistuin tuomitsi kahdeksan saharalaista opiskelijaa, jotka pidätettiin El Aaiún mielenosoitusten yhteydessä 11. toukokuuta 1995, 8 - 15 vuodeksi vankeuteen, jotka tuomiot kuningas Hassan II lyhensi yhden vuoden pituisiksi, C. ottaa huomioon, että Marokon poliisi suoritti useita kymmeniä pidätyksiä mielenosoitusten aikana, D. ottaa huomioon, ettei viimeaikoina poliittisille vangeille myönnettyjen armahdusten piiriin ole kuulunut yhtään saharalaista henkilöä, E. ottaa huomioon ristiriidan, joka vallitsee toisaalta ilmoituksen, jonka mukaan kansanäänestys pidetään niin pian kuin mahdollista ja toisaalta sellaisten henkilöiden pidätysten ja heille langetettujen pitkien rangaistustuomioiden välillä, jotka rauhanomaisesti ilmaisivat tukensa Länsi-Saharan itsemäärämisoikeudelle, 1. Vaatii, että nämä nuoret mielenosoittajat sekä kaikki marokkolaiset ja saharalaiset poliittiset vangit, jotka on pidätetty ja pantu vankilaan mielipiteidensä vuoksi, on vapautettava viipymättä ja ehdoitta; 2. Vaatii Marokon hallitusta kunnioittamaan allekirjoittamiaan ihmisoikeuksia koskevia kansainvälisiä yleissopimuksia; 3. Pyytää Euroopan unionin viranomaisia ja jäsenvaltioiden hallituksia tekemään kaikkensa niin poliittisissa, taloudellisissa kuin kauppasuhteissakin, jotta varmistetaan Marokon hallituksen pitävän kiinni sitoumuksistaan ja toimeenpanevan Yhdistyneiden kansakuntien rauhansuunnitelman; 4. Pyytää konfliktin osapuolia välttämään kaikkia sellaisia toimenpiteitä, jotka voisivat estää tai vaarantaa rauhansuunnitelman toimeenpanon; 5. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden parlamenteille ja hallituksille, UNMIRWS:lle, Yhdistyneiden kansakuntien ja OAU:n pääsihteereille, Marokon hallitukselle ja Polisario-rintamalle.
Virallinen lehti nro C 287 , 30/10/1995 s. 0233



A4-0234/95 Päätöslauselma komission tiedonannosta, joka sisältää luonnoksen neuvoston päätöslauselmaksi 7 päivänä toukokuuta 1990 annetulla neuvoston asetuksella (ETY) N:o 1210/90 perustetun Euroopan ympäristökeskuksen kehittämisestä ja täytäntöönpanosta (KOM(95)0325 - C4-0412/95) Euroopan parlamentti, joka - ottaa huomioon komission tiedonannon neuvostolle ja Euroopan parlamentille KOM(95)0325 - C4-0412/95, - ottaa huomioon työjärjestyksensä 51, 61 ja 143 artiklan, - ottaa huomioon ympäristö-, terveys- ja kuluttajansuojavaliokunnan mietinnön (A4-0234/95), 1. Katsoo, että keskus ja sen ympäristöalan tieto- ja seurantaverkosto (EIONET) voidaan perustaa ainoastaan, jos sen tehtävissä ja niiden vahvistamista koskevissa yksityiskohtaisissa säännöissä noudatetaan täydellistä avoimuutta; 2. Palauttaa kuitenkin mieleen 15. maaliskuuta 1995 antamansa päätöslauselman komission työohjelmasta ja lainsäädännöllisestä ohjelmasta vuodelle 1995 ((EYVL C 89, 14.4.1995, s. 60)), jossa määrätään, että keskuksen perustamisesta annetun asetuksen ((EYVL L 120, 11.5.1990, s. 1)) 20 artiklan mukainen asetuksen tarkistaminen olisi toteutettava vuonna 1995 komission kertomuksen perusteella; 3. Muistuttaa komissiota ja neuvostoa siitä, että asetuksen 20 artiklan mukaisesti komission kertomuksen olisi sisällettävä kaikki tarvittavat ehdotukset, niin että neuvosto voi päättää parlamenttia kuultuaan keskuksen uusista tehtävistä, varsinkin yhteisön ympäristölainsäädännön täytäntöönpanon valvomisesta; 4. Kiinnittää huomiota siihen, että keskuksen perustamisesta annettua asetusta voidaan muuttaa oikeudellisena säädöksenä ainoastaan samankaltaisella säädöksellä ja ettei sitä voida muuttaa neuvoston päätöslauselmalla tai muulla asiakirjalla, josta parlamenttia ei ole kuultu; 5. Hyväksyy komission aikomuksen olla esittämättä sellaista ehdotusta tällä hetkellä, keskuksen nykytila huomioon ottaen, mutta kehottaa komissiota esittämään kertomuksensa mahdollisimman pian; 6. Kehottaa neuvostoa yhtymään tähän päätöslauselmaan toimielinten välisen lojaalin yhteistyön hengessä; 7. Kehottaa puhemiestään välittämään tämän päätöslauselman neuvostolle ja komissiolle.
Virallinen lehti nro C 287 , 30/10/1995 s. 0209



B4-1286/95 Päätöslauselma Sumatran äskettäisestä maanjäristyksestä Euroopan parlamentti, joka A. on järkyttynyt Sumatran (Indonesia) maanjäristystä koskevista tiedoista, B. ottaa huomioon, että jälleen kerran luonnonkatastrofi johtaa inhimilliseen ja aineelliseen tuhoon, Euroopan parlamentti, joka 1. Ilmaisee tukensa uhreille ja heidän perheenjäsenilleen; 2. Pyytää komissiota osoittamaan asianmukaisella tavalla Indonesian hallitukselle Euroopan unionin osanoton ja avustamaan kykyjensä mukaan syntyneen tuhon korjausta; 3. Kehottaa puhemiestään välittämään tämän päätöslauselman komissiolle ja Indonesian hallitukselle.
Virallinen lehti nro C 269 , 16/10/1995 s. 0037



B4-0986, 1051, 1052, 1055, 1057 ja 1065/95 Päätöslauselma maatalouden rahoitusjärjestelystä Euroopan parlamentti, joka - ottaa huomioon komission 22. kesäkuuta 1995 antaman vastauksen suullisiin kysymyksiin maatalouden rahoitusta koskevista neuvoston päätöksistä, - ottaa huomioon 28. joulukuuta 1992 annetun asetuksen (ETY) N:o 3813/92 ((EYVL L 387, 31.12.1992, s. 1)) sekä neuvoston 22. kesäkuuta 1995 tekemän päätöksen, - ottaa huomioon Edinburghissa kokoontuneen Eurooppa-neuvoston päätöksen varautua yhteisen maatalouspolitiikan rahoitukseen liittyviin mahdollisiin kustannusnousuihin, mukaan lukien ecun ja dollarin välisen vaihtokurssin muutosten seuraukset; A. ottaa huomioon, että valuuttamarkkinoilla esiintyvät häiriöt voivat aiheuttaa vakavia seurauksia maatalousmarkkinoille ja maanviljelijöiden tuloihin ja että maatalouden rahoitusta koskevan asetuksen muuttaminen aiheuttaa koko unionin maataloudessa huolta yhteisen maatalouspolitiikan tulevaisuudesta, B. ottaa huomioon, että neuvoston tekemät maatalouden rahoitusta koskevat päätökset mahdollistavat sen, että jäsenvaltiot voivat myöntää kansallista apua, jos kurssiheilahtelut aiheuttavat tulonmenetyksiä maanviljelijöille, C. ottaa huomioon, etteivät maanviljelijät sen paremmin kuin yhteinen maatalouspolitiikka ole mitenkään vastuussa valuuttamarkkinoiden häiriöistä, 1. Panee merkille maanviljelijöiden tulojen turvaamiseksi maatalouden rahoitusjärjestelyyn tehdyt muutokset ja pyytää komissiota yksityiskohtaisesti arvioimaan yllä mainitun neuvoston päätöksen seuraukset sekä sen taloudelliset vaikutukset unionin talousarvioon; 2. Katsoo, että neuvoston 22. kesäkuuta 1995 tekemät päätökset vaarantavat yhteisen maatalouspolitiikan perustan ja johtavat siihen, että yhteisön yhteisestä maatalouspolitiikasta tulee jälleen kansallista ja muistuttaa tarpeesta säilyttää yhteisön perustavanlaatuiset periaatteet; 3. Toteaa, että päätökset ovat riittämättömiä korvaamaan täysin kurssiheilahteluista aiheutuvat maanviljelijöiden tulonmenetykset jäsenvaltioissa; 4. Pyytää komissiota varmistamaan, etteivät tällaiset kansalliset tuet vääristä markkinoita ja etteivät jäsenvaltiot käytä niitä epäoikeudenmukaisesti markkinaosuuksien lisäämiseen muissa jäsenvaltioissa; 5. Pyytää komissiota ja neuvostoa tekemään suunnitelmia vastaisuuden varalle, jotta niin kauan kuin valuuttakurssiheilahtelut ovat ongelmana, näiden heilahtelujen kustannusten rahoitus turvattaisiin käyttäen yhteisestä maatalouspolitiikasta erillään olevaa talousarvio-otsaketta, koska kyse on maatalouden ja maanviljelijöiden kannalta ulkoisesta kustannuksesta; 6. Katsoo, että rahan arvon vaihtelusta aiheutuvia ongelmia ei voida ratkaista ennen kuin rahaliitto on toteutettu, ja että vakaat ja tasapuoliset sisämarkkinat voidaan varmistaa vain toteuttamalla todellista yhteistä talouspolitiikkaa. 7. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.
Virallinen lehti nro C 166 , 03/07/1995 s. 0129



B4-0863, 0891 ja 0894/95 Päätöslauselma lehdistön vapauteen kohdistuvasta uhasta Egyptissä Euroopan parlamentti, joka A. on huolissaan Egyptin parlamentin 27. toukokuuta 1995 hyväksymästä laista, jossa rajoitetaan suuresti kotimaisen lehdistön ja Egyptissä työskentelevien ulkomaisten toimittajien vapautta, B. korostaa, että uusi lehdistöä koskeva laki uhkaa tehdä tyhjäksi vuoden lopulla pitettäviin parlamenttivaaleihin liittyvän demokraattisen keskustelun ja estää näin kaikkia osapuolia saamasta tietoa, johon heillä on oikeus, C. huomauttaa, että kaikki yritykset vaientaa hallitusta koskevaa arvostelua heikentävät kyseisten vaalien tuloksen arvovaltaa, D. ottaa huomioon, että Egyptin journalistiliiton täysistunto on julistanut yleislakon pidettäväksi 24. kesäkuuta 1995 esittääkseen voimakkaan vastalauseen lehdistöä koskevan lain hyväksymisestä, E. tiedostaa, että Egyptin hallituksen huolena on uhka fanaattisten uskonnollisten ryhmien harjoittamasta terrorismista, joka on vaatinut yli 750 ihmishenkeä vuoden 1992 alusta alkaen, mutta on kuitenkin syvästi huolissaan sen tietoon yhä useammin tulevista ihmisoikeuksien loukkauksista, joihin Egyptin turvallisuusjoukot ja etenkin valtiollisesta turvallisuudesta huolehtivat joukot syyllistyvät, joita ovat mielivaltaiset pidätykset, eristäminen, epäiltyjen kidutus kuulusteluissa ja paossa olevien henkilöiden sukulaisten «panttivangiksi ottaminen» heidän pakottamiseksi antautumaan, ja pelkää, että tämänkaltaiset loukkaukset pahenevat, jos sensuuri otetaan käyttöön, F. uskoo, että korruption avoimen arvostelun kieltäminen ja muut vallan väärinkäytön muodot edistävät osaltaan suuresti poliittisen ja uskonnollisen fanatismin voimaa, Euroopan parlamentti, joka 1. On vakuuttunut siitä, että ilmaisuvapaus on eräs tärkeimmistä ihmisoikeuksista ja että todellinen demokratia tarvitsee muun muassa todellista lehdistön ja mielipiteen vapautta; 2. Pelkää uuden lehdistöä koskevan lain antavan tilaisuuden sensuroida egyptiläisten toimittajien työtä laillisesti, 3. Jakaa journalistiliiton huolen ja ilmaisee tukensa Egyptin lehdistön vapaalle ja riippumattomalle toiminnalle; 4. Vaatii Egyptin hallitusta ja parlamenttia varmistamaan, että joukkotiedotusvälineet saavat vapaasti tiedottaa vallan väärinkäytöksistä ja arvostella hallituksen politiikkaa; 5. Uskoo, että oppositioryhmien tekemät murhat tai murhayritykset eivät annan valtiolle oikeutta luopua ihmisoikeuksia koskevista normeista, joita se on Egyptin ja kansainvälisissä laeissa sitoutunut noudattamaan; 6. Vaatii neuvostoa ja komissiota ilmaisemaan tukensa Egyptin joukkotiedotusvälineiden vapaudelle ja huolensa maassa jatkuvista ihmisoikeuksien loukkauksista pitäen mielessä Egyptin ratkaisevan merkityksen sekä Lähi-Idän rauhanprosessissa että demokratian kehityksessä alueella; 7. Kehottaa puhemiestään välittämään tämän päätöslauselman neuvostolle, komissiolle sekä Egyptin hallitukselle ja parlamentille.
Virallinen lehti nro C 166 , 03/07/1995 s. 0131



B4-0889, 0907 ja 0923/95 Päätöslauselma kuolemanrangaistuksesta Yhdysvalloissa ja Abu-Jamalin tapauksesta Euroopan parlamentti, joka - ottaa huomioon aikaisemmat päätöslauselmansa, joissa on tuomittu kuolemanrangaistuksen käyttö, ja erityisesti 16. maaliskuuta 1996 antamansa päätöslauselman, joka koskee kuolemanrangaistuksen ottamista uudelleen käyttöön New Yorkin osavaltiossa (( EYVL C 89, 10.4.1995, s. 154)), A. ottaa huomioon sen, että Mumia Abu-Jamal tuomittiin kuolemaan joulukuussa 1982, B. ottaa huomioon, että Pennsylvanian osavaltion kuvernööri allekirjoitti määräyksen, jonka mukaan Abu-Jamal teloitetaan 17. elokuuta 1995, C. ottaa huomioon, että useat yksityishenkilöt, ihmisoikeuksia puolustavat järjestöt, ammattijärjestöt ja muut järjestöt eri puolilla maailmaa ovat vedonneet Abu-Jamalin hengen pelastamiseksi, D. ottaa huomioon, että Pennsylvanian osavaltion viranomaisten on määrä päättää Abu-Jamalin teloituksen lykkäämisestä muutaman päivän kuluessa, 1. Kehottaa Pennsylvanian kuvernööriä myöntämään teloituksen lykkäyksen Abu- Jamalille ja aloittamaan hänen tapauksensa uudelleenkäsittelyn. 2. Vakuuttaa edelleen olevansa täydellisesti kuolemanrangaistuksen käyttöä vastaan ja pahoittelee sitä, että kuolemanrangaistus on yhä käytössä useissa maailman maissa ja että viime kuukausina maailmassa toimeenpantujen teloitusten määrä on ollut nousussa, 3. Kehottaa jälleen kerran kaikkia kuolemanrangaistusta käyttäviä Yhdysvaltojen osavaltioita luopumaan siitä, 4. Kehottaa neuvostoa, komissiota ja jäsenvaltioita tekemään kaikkensa, jotta YK:n yleiskokous voisi 50. täysistunnossaan edistää yleisen lykkäyksen aikaansaamista ensimmäisenä askeleena kohti kuolemanrangaistuksen täydellistä ja lopullista poistamista, 5. Kehottaa puhemiestään välittämään tämän päätöslauselman neuvostolle, komissiolle, YK:n pääsihteerille, jäsenvaltioiden hallituksille, Yhdysvaltojen senaatille, Yhdysvaltojen presidentille ja Pennsylvanian osavaltion kuvernöörille.
Virallinen lehti nro C 151 , 19/06/1995 s. 0281



B4-0749/95 Päätöslauselma vammaisten lasten integroimisesta Brysselin Eurooppa-kouluun Euroopan parlamentti, joka - ottaa huomioon Yhdistyneiden Kansakuntien vuoden 1993 julistuksen vammaisten tasa-arvoisista mahdollisuuksista, jonka mukaan vammaisten lasten koulutus on koulutusjärjestelmän olennainen osa, - ottaa huomioon opetusministereiden neuvoston 14. toukokuuta 1987 tekemät päätelmät yhteistyöstä Euroopan tasolla vammaisten lasten integroimiseksi kouluihin ((EYVL C 211, 8.8.1987, s. 1)), - ottaa huomioon neuvoston 18. huhtikuuta 1988 antaman päätöksen 88/231/ETY, jolla perustettiin toinen HELIOS-ohjelma ((EYVL L 104, 23.4.1988, s. 38)), - ottaa huomioon opetusministereiden neuvoston 31. toukokuuta 1990 antaman päätöslauselman vammaisten lasten ja nuorten integroimisesta tavallisiin opetusjärjestelmiin ((EYVL C 162, 3.7.1990, s. 2)), - ottaa huomioon yleissopimuksen Eurooppa-koulujen uudesta asemasta ((EYVL L 212, 17.8.1994, s. 3)) ja etenkin sen 4 artiklan 7 kohdan, jossa määritellään periaate asianmukaisten toimenpiteiden toteuttamisesta erityiskasvatusta tarvitsevien lasten integraation helpottamiseksi, A. katsoo, että oikeus koulutukseen tunnustetaan ihmisoikeuksien yleismaailmallisessa julistuksessa, B. ottaa huomioon Euroopan unionin huomattavan osuuden Eurooppa-koulujen talousarviossa, 1. Valittaa, että toisin kuin jäsenvaltioissa, joissa on toteutettu rakenteita tämän hyväksi, Brysselin Eurooppa-koulu I ei ole vielä kehittänyt yhdenmukaisia arviointiperusteita vammaisten lasten hyväksymiselle kouluun, heidän arvioinnilleen, etenemiselleen ja koulun suorittamiselleen; 2. Valittaa fyysisesti vammautuneen lapsen vaikeuksia: hänen pyrkimyksensä, aiemmissa opinnoissa saavutetut tyydyttävät tulokset ja hänen opettajiensa jatkuva tuki ovat tekijöitä, jotka eivät näytä olevan yhdenmukaisia koulun johdon asenteen kanssa; 3. Pyytää ministerineuvostoa ja jäsenvaltioita kehottamaan edustajiaan Eurooppa-koulujen johtokunnassa perustamaan opettajien ja puheterapeuttien työn jatkuvan ja kaikkien opettajien työn jaksoittaisen koordinointijärjestelmän; 4. Pyytää komissiota huolehtimaan siitä, että sen edustaja Eurooppa-koulujen johtokunnassa ryhtyy pikaisesti toimiin sen varmistamiseksi, että kyseisten ja muiden samassa tilanteessa olevien oppilaiden opetussuunnitelmat mukautetaan mahdollisimman nopeasti; 5. Pyytää johtokuntaa hankkimaan ja käyttämään kaikkia käytettävissä olevia tietokoneavusteisia apuvälineitä näiden oppilaiden kouluttamiseksi; 6. Kehottaa puhemiestään välittämään tämän päätöslauselman neuvostolle, jäsenvaltioiden opetusministereille, Eurooppa-koulujen johtokunnalle ja Brysselin Eurooppa-koulun I johtajalle.
Virallinen lehti nro C 089 , 10/04/1995 s. 0152



B4-0416, 0436, 0444, 0451, 0465 ja 0476/95 Päätöslauselma Päiväntasaajan Guinean tilanteesta Euroopan parlamentti, joka - ottaa huomioon aikaisemmat päätöslauselmansa tilanteesta Päiväntasaajan Guineassa ja erityisesti 27. lokakuuta antamansa päätöslauselman ((EYVL C 323, 21.11.1994, s. 169)) sekä päätöslauselman, joka hyväksyttiin edellisessä AKT-EU parlamentaarisessa yhteiskokouksessa Dakarissa helmikuussa 1995, A. on vakavasti huolestunut demokratisoinnin kehityksestä Päiväntasaajan Guineassa, B. katsoo, että Päiväntasaajan Guinea on allekirjoittanut neljännen Lomén yleissopimuksen ja siten myös ihmisoikeuksien ja demokratian yleissopimuksen 5 artiklan, C. on huolestunut Malabon hallituksen demokratisoinnin kehityksen jatkuvasta estämisestä, D. on huolestunut kehityspuolueen puheenjohtajan Severo Moton ja saman puolueen valtiovarainministerin Tomas Elo Akan vangitsemisesta, oikeudenkäynnistä ja tuomitsemisesta, E. katsoo, että vaikka Severo Moton ja Tomas Elo Akan tuomiot kumotaan muutoksenhakuteitse, heidän tuomitsemisensa on merkki poliittisen opposition kanssa käytävän poliittisen keskustelun, ja näin ollen demokratisoinnin kehityksen, lamaannuksesta, 1. Tuomitsee voimakkaasti Moton ja Elo Akan aktiivisten ja passiivisten kansalaisoikeuksien pidättämisen; 2. Tuomitsee voimakkaasti sen, että heiltä kielletään julkisissa viroissa toimiminen; 3. Kehottaa Päiväntasaajan Guinean viranomaisia tinkimättömästi noudattamaan ihmisoikeuksia ja nopeuttamaan demokraattisten ja oikeudellisten toimielinten perustamista; 4. Vaatii demokraattisen opposition puolueiden johtajiin ja aktivisteihin kohdistuvan sorron lopettamista; 5. Vaatii, että Yhdistyneiden kansakuntien erityistarkkailijan suosituksia noudatetaan; 6. Vaatii, että kesäkuussa 1994 pidetyssä Lahjoittajien ryhmän, opposition ja kyseisten maiden välisessä kokouksessa sovittuja velvoitteita noudatetaan; 7. Kehottaa neuvostoa ja komissiota kannustamaan Päiväntasaajan Guinean hallitusta hyväksymään toimenpiteitä tämän aikaansaamiseksi ja ryhtymään kaikkiin tarvittaviin varotoimenpiteisiin koskien yhteistyötä Päiväntasaajan Guinean kanssa, kunnes ihmisoikeuksien noudattaminen ja poliittinen demokratisaatio ovat turvattuja; 8. Kehottaa panemaan täytäntöön aikaisemmat Päiväntasaajan Guineaa koskevat päätöslauselmansa; 9. Pyytää puhemiestään välittämään tämän päätöslauselman komissiolle, neuvostolle, Yhdistyneiden kansakuntien ihmisoikeuskomissiolle, Päiväntasaajan Guinean yhdistetylle oppositiolle, Päiväntasaajan Guinean hallitukselle ja Lomén yleissopimuksen allekirjoittajavaltioille.